CELEX: 32013D0640
Language: fi
Date: 2013-11-07 00:00:00
Title: 2013/640/EU: Komission täytäntöönpanopäätös, annettu 7 päivänä marraskuuta 2013 , eurooppalaisen translationaalisen lääketieteen tutkimusinfrastruktuurin perustamisesta eurooppalaisena tutkimusinfrastruktuurikonsortiona (EATRIS ERIC)

8.11.2013   
            
            
               FI
            
            
               Euroopan unionin virallinen lehti
            
            
               L 298/38
            
         KOMISSION TÄYTÄNTÖÖNPANOPÄÄTÖS,
   annettu 7 päivänä marraskuuta 2013,
   eurooppalaisen translationaalisen lääketieteen tutkimusinfrastruktuurin perustamisesta eurooppalaisena tutkimusinfrastruktuurikonsortiona (EATRIS ERIC)
   (2013/640/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon eurooppalaiseen tutkimusinfrastruktuurikonsortioon (ERIC) sovellettavasta yhteisön oikeudellisesta kehyksestä 25 päivänä kesäkuuta 2009 annetun neuvoston asetuksen (EY) N:o 723/2009 (1) ja erityisesti sen 6 artiklan 1 kohdan a alakohdan,
   sekä katsoo seuraavaa:
   
               (1)
            
            
               Tšekin tasavalta, Tanskan kuningaskunta, Viron tasavalta, Italian tasavalta, Alankomaiden kuningaskunta ja Suomen tasavalta pyysivät komissiota perustamaan eurooppalaisen translationaalisen lääketieteen tutkimusinfrastruktuurin eurooppalaisena tutkimusinfrastruktuurikonsortiona (EATRIS ERIC). Espanjan kuningaskunta ja Ranskan tasavalta osallistuvat aluksi EATRIS ERICiin tarkkailijoina.
            
         
               (2)
            
            
               Tšekin tasavalta, Tanskan kuningaskunta, Viron tasavalta, Espanjan kuningaskunta, Ranskan tasavalta, Italian tasavalta ja Suomen tasavalta ovat valinneet Alankomaiden kuningaskunnan EATRIS ERICin vastaanottavaksi jäsenvaltioksi.
            
         
               (3)
            
            
               Tässä päätöksessä säädetyt toimenpiteet ovat asetuksen (EY) N:o 723/2009 20 artiklalla perustetun komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   1.   Perustetaan eurooppalaista translationaalisen lääketieteen tutkimusinfrastruktuuria varten eurooppalainen tutkimusinfrastruktuurikonsortio nimeltä EATRIS ERIC.
   2.   EATRIS ERICin perussääntö vahvistetaan liitteessä. Perussääntö on pidettävä ajan tasalla ja asetettava julkisesti saataville EATRIS ERICin verkkosivustolla ja sen sääntömääräisessä kotipaikassa.
   3.   Niistä EATRIS ERICin perussäännön keskeisistä osista, joihin tehtäviin muutoksiin vaaditaan komission hyväksyntä asetuksen (EY) N:o 723/2009 11 artiklan 1 kohdan mukaisesti, säädetään 1, 2, 18, 20, 21, 22, 23, 24, 25, 28 ja 29 artiklassa.
   2 artikla
   Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
   
      Tehty Brysselissä 7 päivänä marraskuuta 2013.
      
         
            Komission puolesta
         
         
            Puheenjohtaja
         
         José Manuel BARROSO
      
   
   
      (1)  EUVL L 206, 8.8.2009, s. 1.
   
      LIITE
      
         EATRIS ERICIN PERUSSÄÄNTÖ
      
      JÄSENET,
      jotka tunnustavat kansallisten keskusten ja niiden translaatiotutkimukseen liittyvien valmiuksien merkityksen EATRIS ERIC -infrastruktuurin puitteissa, ja
      joiden tavoitteena on parantaa translationaalisen biolääketieteen tutkimusta perustamalla eurooppalainen translationaalisen lääketieteen tutkimusinfrastruktuuri, joka koostuu sellaisista keskeisistä prekliinisistä ja kliinisistä laitoksista ja translationaalisen lääketieteen asiantuntemuksesta, joita tarvitaan biolääketieteen tutkimukseen ja kehittämiseen liittyvien uusien ennalta ehkäisevien, diagnostisten ja hoitostrategioiden kehittämisen tukemiseen ihmisten terveydenhuollon parantamiseksi;
      joiden tavoitteena on tarjota pääsy eurooppalaiseen translationaalisen lääketieteen tutkimusinfrastruktuuriin tarkoituksena aikaansaada merkittävä vaikutus terveydenhuoltoon ja edistää merkittävästi translaatiotiedettä eteenpäin vievien välineiden ja teknologioiden kehitystä;
      jotka ottavat huomioon Euroopan komission rahoittaman EATRISin valmisteluvaiheen tulokset ja EATRISin siirtymävaiheen aikana saavutetun kehityksen,
      jotka ovat päättäneet pyytää Euroopan komissiota perustamaan eurooppalaisen translationaalisen lääketieteen tutkimusinfrastruktuurin eurooppalaisen tutkimusinfrastruktuurikonsortion (EATRIS ERIC) EATRISin siirtymävaiheen tuloksena,
      OVAT SEN VUOKSI SOPINEET SEURAAVISTA MÄÄRÄYKSISTÄ:
      I   LUKU
      
         YLEISET MÄÄRÄYKSET
      
      1 artikla
      Nimi, kotipaikka ja työkieli
      1.   Perustetaan hajautettu eurooppalainen tutkimusinfrastruktuuri nimeltä ”eurooppalainen translationaalisen lääketieteen tutkimusinfrastruktuuri”, jäljempänä ’EATRIS’.
      2.   Eurooppalaisen translationaalisen lääketieteen tutkimusinfrastruktuurin eurooppalainen tutkimusinfrastruktuurikonsortio (ERIC) on nimeltään ”EATRIS ERIC”.
      3.   EATRIS ERICin sääntömääräinen kotipaikka on Amsterdamissa Alankomaissa.
      4.   EATRIS ERICin työkieli on englanti.
      2 artikla
      Tehtävät ja toiminta
      1.   EATRIS ERIC edistää translationaalisen lääketieteen tutkimusta.
      2.   EATRIS ERIC sitoutuu järjestämään EATRIS-tutkimusinfrastruktuurin perustamisen ja toiminnan edellyttämän hallinnon ja koordinoinnin ja helpottamaan näitä toimintoja.
      3.   EATRIS-tutkimusinfrastruktuuri yhdistää johtavat eurooppalaiset tutkimuslaitokset, jotka osoittavat osan tutkimus- ja kehittämisvalmiuksistaan EATRIS ERICille ja jakavat translationaalisen lääketieteen tutkimukseen liittyvää sisältöä, välineitä ja tietämystä erityisesti seuraavista seikoista:
      
                  a)
               
               
                  biologiset tuotteet ja kehittyneet hoidot, kuten geeni- ja soluterapia ja regeneratiivinen hoito;
               
            
                  b)
               
               
                  biologiset merkkiaineet;
               
            
                  c)
               
               
                  pienet molekyylit;
               
            
                  d)
               
               
                  molekyylikuvantaminen ja -merkkiaineet;
               
            
                  e)
               
               
                  rokotteet.
               
            II   LUKU
      
         JÄSENET
      
      3 artikla
      Jäsenyys ja edustajat
      1.   EATRIS ERICissä on oltava jäseninä vähintään kolme jäsenvaltiota, ja ainoastaan valtioista ja hallitustenvälisistä järjestöistä voi tulla jäseniä ja vain niillä voi olla äänioikeus.
      2.   Jokainen jäsen nimeää yhden edustajan tai kaksi edustajaa hallintoneuvostoon. Kahdella edustajalla on yhdessä yksi ääni.
      3.   Jäsenet ja heidän edustajansa luetellaan lisäyksessä 1. Valtioita, jotka esittivät Euroopan komissiolle hakemuksen EATRIS ERICin perustamisesta, kutsutaan jäljempänä perustajajäseniksi.
      4 artikla
      Uusien jäsenien ottaminen
      1.   Jäseniksi hakevien on toimitettava hallintoneuvoston puheenjohtajalle kirjallinen hakemus, jossa esitetään niiden rahoitusosuus ja muut osuudet EATRIS ERICin tehtäviin ja toimintaan ja se, kuinka ne aikovat täyttää velvoitteensa.
      2.   Hallintoneuvosto hyväksyy uusien jäsenten ottamisen.
      5 artikla
      Jäsenen eroaminen ja jäsenyyden päättäminen
      1.   EATRIS ERICin perustamista seuraavien viiden ensimmäisen vuoden aikana jäsen ei voi erota, ellei jäsenyyttä ole vahvistettu lyhyemmäksi ajaksi.
      2.   EATRIS ERICin perustamista seuraavien viiden ensimmäisen vuoden jälkeen jäsen voi erota, jos se esittää tätä koskevan pyynnön 12 kuukautta etukäteen. Eroaminen tulee voimaan vasta varainhoitovuoden lopussa ja sen jälkeen kun eroava jäsen on täyttänyt velvoitteensa.
      3.   Poiketen siitä, mitä tämän artiklan 1 kohdassa määrätään, jäsen voi erota viiden ensimmäisen vuoden aikana, jos hallintoneuvosto päättää korottaa lisäyksessä 2 olevassa e ja f kohdassa vahvistettuja vuotuisen rahoitusosuuden määriä. Jäsenen, joka haluaa erota EATRIS ERICistä, on esitettävä eropyyntö kuuden kuukauden kuluessa vuotuisen rahoitusosuuden korottamista koskevan ehdotuksen hyväksymisestä. Ero tulee voimaan varainhoitovuoden lopussa sillä edellytyksellä, että eroava jäsen on täyttänyt velvoitteensa.
      4.   Hallintoneuvostolla on valtuudet päättää jäsenyys seuraavissa tapauksissa:
      
                  a)
               
               
                  jäsen rikkoo vakavasti tämän perussäännön mukaisia velvoitteitaan;
               
            
                  b)
               
               
                  jäsen ei ole oikaissut tällaista rikkomista kuuden kuukauden kuluessa sen tiedoksiannosta.
               
            Hallintoneuvosto kutsuu jäsenen esittämään kantansa ehdotettuun päätökseen jäsenyyden päättämisestä ennen kuin päätös voidaan tehdä.
      5.   Jäsenillä, jotka eroavat tai joiden jäsenyys päätetään, ei ole oikeutta suorittamiensa osuuksien palauttamiseen tai korvaamiseen, eikä oikeutta esittää vaateita EATRIS ERICin omaisuutta kohtaan.
      6 artikla
      Jäsenten oikeudet ja velvollisuudet
      1.   Jäsenen oikeuksia ovat
      
                  a)
               
               
                  oikeus osallistua hallintoneuvoston kokouksiin ja äänestää niissä;
               
            
                  b)
               
               
                  oikeus osallistua EATRIS ERICiä koskevien strategioiden, politiikkojen ja päätöksentekomenettelyjen kehittämiseen;
               
            
                  c)
               
               
                  sen tutkimusyhteisön oikeus osallistua EATRIS ERICin tapahtumiin;
               
            
                  d)
               
               
                  sen tutkimusyhteisön oikeus päästä EATRIS ERICiin ja saada siltä tukea.
               
            2.   Jokaisen jäsenen on
      
                  a)
               
               
                  maksettava vuotuinen rahoitusosuus hallintoneuvoston päätöksen mukaisesti;
               
            
                  b)
               
               
                  annettava edustajilleen täydet valtuudet äänestää yhdellä äänellä kaikista hallintoneuvoston kokouksessa esille otetuista asioista;
               
            
                  c)
               
               
                  luotava kansallinen keskus tai infrastruktuurikonsortio tästä perussäännöstä johtuvien velvoitteiden täyttämiseksi;
               
            
                  d)
               
               
                  nimitettävä yksi kansallinen johtaja, jonka tehtävänä on edustaa sitä kansallisten johtajien komiteassa;
               
            
                  e)
               
               
                  tarjottava tarvittava tekninen infrastruktuuri, joka mahdollistaa pääsyn EATRIS ERICiin;
               
            
                  f)
               
               
                  edistettävä EATRIS ERICin palvelujen käyttöä omassa maassaan toimivien tutkijoiden keskuudessa ja kerättävä käyttäjien palautetta ja tarpeita;
               
            
                  g)
               
               
                  tuettava oman maansa keskuksia, jotka haluavat liittyä EATRIS ERICin infrastruktuuriin osallistuvan jäsenvaltion kansalliseen infrastruktuuriin.
               
            3.   Jäsenet voivat yksin tai yhdessä muiden jäsenten, tarkkailijoiden tai kolmansien osapuolien kanssa suorittaa muita osuuksia kuin vuotuisen rahoitusosuuden. Tällaiset käteisenä tai luontoissuorituksina suoritettavat osuudet hyväksyy hallintoneuvosto.
      4.   EATRIS ERIC tekee kansallisten keskusten kanssa sopimuksen, jotta voidaan määrittää ehdot ja edellytykset, joiden mukaisesti kansalliset keskukset voivat liittyä EATRIS ERICin infrastruktuuriin ja sitoutua 2 artiklassa vahvistettuihin tehtäviin ja toimintaan. Kansallinen johtaja toimii parhaansa mukaan koordinoidakseen kansallisten keskustensa vuorovaikutusta EATRIS ERICin kanssa.
      III   LUKU
      
         TARKKAILIJAT
      
      7 artikla
      Tarkkailija-asema
      1.   EATRIS ERICiin osallistumista toivovat valtiot ja hallitustenväliset järjestöt, jotka eivät vielä voi tulla jäseniksi, voivat hakea tarkkailija-asemaa.
      2.   Tarkkailijaksi otetaan enintään kolmeksi vuodeksi, ellei hallintoneuvosto päätä toisesta kaudesta.
      3.   Tarkkailija-asemaa koskevat hakemukset on tehtävä kirjallisesti hallintoneuvoston puheenjohtajalle, ja esitettävä, miten hakija aikoo edistää EATRIS ERICin tehtäviä ja toimintaa.
      4.   Hallintoneuvosto hyväksyy tarkkailijaksi ottamisen.
      8 artikla
      Tarkkailijan eroaminen ja tarkkailijan aseman päättyminen
      1.   Tarkkailijat voivat erota varainhoitovuoden päättyessä, jos ne ovat esittäneet asiaa koskevan pyynnön kuusi kuukautta etukäteen.
      2.   Taloudelliset ja muut velvoitteet on täytettävä ennen kuin tarkkailijan ero voi tulla voimaan.
      3.   Hallintoneuvostolla on valtuudet päättää tarkkailija-asema seuraavissa tapauksissa:
      
                  a)
               
               
                  tarkkailija rikkoo vakavasti tämän perussäännön mukaisia velvoitteitaan;
               
            
                  b)
               
               
                  tarkkailija ei ole oikaissut tällaista rikkomista kuuden kuukauden kuluessa sen tiedoksiannosta.
               
            Hallintoneuvosto kutsuu tarkkailijan esittämään kantansa ehdotettuun päätökseen tarkkailija-aseman päättämisestä ennen kuin päätös voidaan tehdä.
      4.   Tarkkailijoilla, jotka eroavat tai joiden tarkkailija-asema päätetään, ei ole oikeutta suorittamiensa osuuksien palauttamiseen tai korvaamiseen, eikä oikeutta esittää vaateita EATRIS ERICin omaisuutta kohtaan.
      9 artikla
      Tarkkailijan oikeudet ja velvollisuudet
      1.   Tarkkailijan oikeuksia ovat
      
                  a)
               
               
                  oikeus osallistua hallintoneuvoston kokoukseen ilman äänioikeutta;
               
            
                  b)
               
               
                  sen tutkimusyhteisön oikeus osallistua EATRIS ERICin tapahtumiin;
               
            
                  c)
               
               
                  sen tutkimusyhteisön oikeus päästä EATRIS ERICin infrastruktuuriin ja saada EATRIS ERICiltä tukea.
               
            2.   Tarkkailijan on
      
                  a)
               
               
                  nimitettävä yksi edustaja tai kaksi edustajaa hallintoneuvostoon;
               
            
                  b)
               
               
                  maksettava vuotuinen rahoitusosuus hallintoneuvoston päätöksen mukaisesti;
               
            
                  c)
               
               
                  määriteltävä osuutensa 2 artiklassa vahvistetuista EATRIS ERICin tehtävistä ja toiminnasta.
               
            3.   Tarkkailijat voivat yksin tai yhdessä muiden jäsenten, tarkkailijoiden tai kolmansien osapuolien kanssa suorittaa EATRIS ERICiin muita osuuksia kuin vuotuisen rahoitusosuuden. Tällaiset käteisenä tai luontoissuorituksina suoritettavat osuudet hyväksyy hallintoneuvosto.
      4.   Tarkkailijan on valtuutettava edustajansa täyttämään 9 artiklan 2 kohdan b ja c alakohdassa tarkoitetut velvoitteet.
      5.   EATRIS ERIC tekee tarkkailijan kanssa tarkkailijasopimuksen, jossa vahvistetaan ehdot ja edellytykset, joiden mukaan velvoitteet on täytettävä tai osuudet suoritettava.
      IV   LUKU
      
         EATRIS ERICIN HALLINTO
      
      10 artikla
      Hallinto ja johtaminen
      EATRIS ERICin päätöksenteko-, ohjaus- ja valvontarakenteeseen kuuluvat seuraavat elimet:
      
                  a)
               
               
                  hallintoneuvosto;
               
            
                  b)
               
               
                  johtokunta.
               
            11 artikla
      Hallintoneuvosto
      1.   Hallintoneuvosto on EATRIS ERICin ylin hallintoelin, jolla on täysi päätösvalta. Hallintoneuvosto kokoontuu vähintään kerran vuodessa, ja se vastaa tämän perussäännön määräysten mukaisesti EATRIS ERICin yleisestä johdosta ja valvonnasta.
      2.   Jäsenvaltioilla on yhteisesti ääntenenemmistö.
      3.   Hallintoneuvosto valitsee jäsentensä joukosta puheenjohtajan ja varapuheenjohtajan kaksi vuotta kestäväksi kaudeksi. Puheenjohtaja ja varapuheenjohtaja voidaan valita uudelleen. Jollei toisin päätetä, puheenjohtaja toimii kaikkien hallintoneuvoston kokousten puheenjohtajana ja häntä avustaa varapuheenjohtaja.
      4.   Hallintoneuvoston on parhaansa mukaan pyrittävä saavuttamaan yhteisymmärrys kaikissa päätöksissä. Jos yhteisymmärrykseen ei päästä, päätös tehdään annettujen äänten yksinkertaisella enemmistöllä, lukuun ottamatta 5, 6 ja 7 kohdassa tarkoitettuja päätöksiä.
      5.   Hallintoneuvosto voi tehdä vähintään jäsenten kahden kolmanneksen ääntenenemmistöllä päätöksen, jonka tarkoituksena on
      
                  a)
               
               
                  hyväksyä tai muuttaa EATRIS ERICin kehitysstrategioita;
               
            
                  b)
               
               
                  nimittää, erottaa määräaikaisesti tai irtisanoa talousjohtaja ja tieteellinen johtaja kansallisten johtajien komiteaa kuultuaan;
               
            
                  c)
               
               
                  perustaa avustavia elimiä pysyvien elinten lisäksi;
               
            
                  d)
               
               
                  hyväksyä tai muuttaa ohjesääntöä, jossa kuvataan johtokunnan ja avustavien elimien toimeksianto ja täsmennetään niiden toiminnot;
               
            
                  e)
               
               
                  hyväksyä vuotuinen työohjelma ja talousarvio ja muuttaa niitä.
               
            6.   Hallintoneuvoston päätökset jäsenyyden tai tarkkailija-aseman päättämisestä on tehtävä jäsenten vähintään kolmen neljäsosan ääntenenemmistöllä.
      7.   Jäsenellä, jonka jäsenyyden päättämisestä on päätettävä, ei ole äänioikeutta kyseisessä päätöksessä.
      8.   Hallintoneuvosto tekee seuraavia seikkoja koskevat päätökset jäsentensä yksimielisellä päätöksellä, kun mukaan ei lasketa äänestämättä jättämisiä:
      
                  a)
               
               
                  perussäännön muuttaminen, lukuun ottamatta lisäyksen 1 osalta;
               
            
                  b)
               
               
                  EATRIS ERICin purkaminen.
               
            Jollei toisin sovita, jäsenille on ilmoitettava perussäännön ja lisäyksen 2 muutosten tarkasta sanamuodosta vähintään kolme kuukautta ennen kuin kyseisistä muutoksista äänestetään.
      9.   Hallintoneuvosto kokoontuu ja päättää pätevästi vain, jos läsnä tai edustettuna on kaksi kolmasosaa kaikista EATRIS ERICin jäsenistä.
      10.   Hallintoneuvosto hyväksyy työjärjestyksensä perussäännön määräysten täytäntöönpanemiseksi.
      12 artikla
      Johtokunta
      1.   Johtokunta on vastuussa EATRIS ERICin toteuttamisesta ja hallintoneuvoston tukemisesta. Johtokunta vastaa toiminnastaan vain hallintoneuvostolle.
      2.   Johtokunta hoitaa hallintoneuvoston määrittämät tehtävät ja vahvistaa työjärjestyksessä, jotka toimitetaan hallintoneuvoston hyväksyttäväksi, omat sisäiset menettelynsä, jotka koskevat organisointia, kokouksia ja tapaa, jolla talous- ja tieteellinen johtaja tekevät yhteistyötä.
      3.   Johtokunta koostuu talousjohtajasta ja tieteellisestä johtajasta.
      4.   Talousjohtaja on EATRIS ERICin laillinen edustaja, joka edustaa EATRIS ERICiä kaikissa riita-asioissa ja on vastuussa EATRIS ERICin (päivittäisestä) operatiivisesta hallinnosta.
      5.   EATRIS ERICin tieteellinen johtaja on vastuussa EATRIS ERICin strategisesta tieteellisestä kehityksestä ja kaikista operatiivisista tieteellisistä kysymyksistä.
      6.   Johtokuntaan kuuluvien johtajien toimikausi on enintään viisi vuotta hallintoneuvoston päätöksen mukaisesti. Ensimmäisen toimikauden jälkeen hallintoneuvosto päättää toimikauden mahdollisesta jatkamisesta. Johtokunnan johtajien valintaan ja nimittämiseen liittyvät menettelyt vahvistetaan hallintoneuvoston hyväksymässä työjärjestyksessä.
      13 artikla
      EATRIS ERICin koordinointi- ja tukitoimisto
      1.   EATRIS ERICin koordinointi- ja tukitoimisto on EATRIS ERICin keskushallintoa ja päivittäisiä toimintoja hoitava toimisto, ja se avustaa hallintoneuvostoa. Sitä johtaa talousjohtaja, joka ottaa palvelukseen toimiston henkilöstön kuullen tieteellistä johtajaa.
      2.   EATRISin koordinointi- ja tukitoimisto sijaitsee EATRIS ERICin tiloissa sen sääntömääräisessä kotipaikassa.
      V   LUKU
      
         AVUSTAVAT ELIMET
      
      14 artikla
      Avustavat elimet
      1.   EATRIS ERICillä on seuraavat avustavat elimet:
      
                  a)
               
               
                  kansallisten johtajien komitea;
               
            
                  b)
               
               
                  neuvoa-antava tiedekomitea.
               
            2.   Hallintoneuvosto voi perustaa muita avustavia elimiä, jos se katsoo sen tarpeelliseksi EATRIS ERICin toiminnan kannalta.
      15 artikla
      Kansallisten johtajien komitea
      1.   Kansallisten johtajien komitea valvoo hallintoneuvoston hyväksymien strategioiden täytäntöönpanon koordinointia. Kansallisten johtajien komitea vastaa kaikista EATRIS ERICiin liittyvistä kansallisista tieteellisistä toimista, ja se ylläpitää yhtenäisyyttä ja johdonmukaisuutta EATRIS ERICin sisällä sekä yhteistyötä jäsenten välillä.
      2.   Kansallisten johtajien komitea koostuu jäsenten nimittämistä kansallisista johtajista.
      3.   Kansallisten johtajien komitean jäsenet valitsevat jäsentensä joukosta puheenjohtajan ja varapuheenjohtajan kaksi vuotta kestäväksi kaudeksi, ja nämä voidaan valita uudelleen tehtäväänsä työjärjestyksessä vahvistettujen menettelyjen mukaisesti.
      4.   Kansallisten johtajien komitea tekee ehdotuksen työjärjestykseksi ja ottaa sen käyttöön sisäisiä toimintamenettelyjään varten sen jälkeen, kun johtokunta on hyväksynyt työjärjestyksen.
      5.   Kansallisten johtajien komitea suorittaa hallintoneuvoston ohjesäännössä vahvistamat tehtävät.
      6.   Kansallisten johtajien komitea valitsee neuvoa-antavan tiedekomitean jäsenet, jotka hallintoneuvosto hyväksyy.
      16 artikla
      Neuvoa-antava tiedekomitea
      1.   Neuvoa-antava tiedekomitea koostuu riippumattomista, kansainvälisesti tunnustetuista ja strategista kokemusta omaavista biolääketieteen translaatiotutkimukseen osallistuvista tutkijoista, jotka nimitetään komiteaan yksityishenkilöinä.
      2.   Neuvoa-antava tiedekomitea antaa pyynnöstä neuvoja hallintoneuvostolle ja johtokunta ja kansallisten johtajien komitea voivat konsultoida sitä kaikissa tieteellisesti ja teknisesti merkityksellisissä asioissa, mukaan lukien EATRIS ERICin tutkimusohjelmaa, tieteellisiä strategioita, eettisiä kysymyksiä ja vuotuista työohjelmaa koskevat kysymykset.
      VI   LUKU
      
         RAHOITUS JA RAPORTOINTI
      
      17 artikla
      Budjettiperiaatteet ja tilinpäätös
      1.   EATRIS ERICin varainhoitovuosi alkaa 1 päivänä tammikuuta ja päättyy 31 päivänä joulukuuta.
      2.   EATRIS ERICin varoja voidaan käyttää ainoastaan tässä perussäännössä vahvistettuihin tarkoituksiin.
      3.   Kaikki EATRIS ERICin tulo- ja menoerät on sisällytettävä arvioihin, jotka laaditaan kutakin varainhoitovuotta varten, ja ne on esitettävä vuotuisessa talousarviossa.
      4.   EATRIS ERICin tilinpäätöksen liitteenä on oltava tilintarkastettu selvitys varainhoitovuoden budjetti- ja varainhallinnosta. EATRIS ERIC laatii vuosikertomuksen, joka käsittää erityisesti sen toiminnan tieteelliset, operatiiviset ja rahoitusta koskevat näkökohdat. Hallintoneuvosto hyväksyy vuosikertomuksen ja toimittaa sen Euroopan komissiolle ja asianomaisille viranomaisille kuuden kuukauden kuluessa vastaavan varainhoitovuoden päättymisestä. Vuosikertomus on saatettava julkisesti saataville kokonaan tai osittain.
      5.   EATRIS ERICiin sovelletaan tilinpäätöksen laatimista, ilmoittamista, tarkastamista ja julkistamista koskevia sovellettavan lainsäädännön vaatimuksia.
      6.   EATRIS ERIC varmistaa, että kaikki määrärahat käytetään moitteettoman varainhoidon periaatteiden mukaisesti.
      18 artikla
      Vastuu
      1.   EATRIS ERIC vastaa veloistaan.
      2.   EATRIS ERICin jäsenten taloudellinen korvausvastuu sen veloista rajoittuu niiden omaan vuotuiseen rahoitusosuuteen.
      3.   EATRIS ERIC hankkii tarvittavan vakuutussuojan EATRIS ERICin kehittämiselle ja toiminnalle ominaisten vastuuriskien varalta.
      VII   LUKU
      
         TOIMINTAPOLITIIKKA
      
      19 artikla
      Sopimukset kolmansien osapuolten kanssa
      EATRIS ERIC voi tarpeellisiksi katsomissaan tapauksissa tehdä sopimuksia kolmansien osapuolien kanssa.
      20 artikla
      Immateriaalioikeudet
      1.   Immateriaalioikeuksilla tarkoitetaan oikeuksia, jotka koskevat henkistä omaisuutta, sellaisena kuin se on määritelty 14 päivänä heinäkuuta 1967 tehdyn Maailman henkisen omaisuuden järjestön perustavan yleissopimuksen 2 artiklassa.
      2.   Kansallisten johtajien komitea laatii työjärjestyksen mukaisesti immateriaalioikeuksia koskevat yhteiset periaatteet ja menettelytavat. Näillä yhteisillä periaatteilla ja menettelytavoilla on oltava hallintoneuvoston hyväksyntä.
      3.   Kansallisten johtajien komitea voi EATRISin tutkimusinfrastruktuurin puitteissa suosittaa sopimuksen tekemistä kansallisten keskusten ja infrastruktuurikonsortioiden kanssa, jotta voidaan varmistaa, että näillä yksiköillä ja kolmansilla osapuolilla on pääsy EATRISin tutkimusinfrastruktuurin tieteelliseen tietämykseen.
      21 artikla
      Käyttöoikeuspolitiikka
      1.   EATRIS ERIC varmistaa pääsääntöisesti avoimen pääsyn palveluihin ja infrastruktuureihin translaatiotutkimukseen liittyvän huippuosaamisen tukemiseksi ja edistämiseksi sekä parhaiden käytäntöjen kulttuurin edistämiseksi koulutuksen avulla.
      2.   EATRIS ERIC tarjoaa EATRIS-infrastruktuurin käyttäjille neuvoja, jotta voitaisiin parhaiten varmistaa, että tutkimustyössä, jossa on käytetty EATRIS-infrastruktuurin resursseja, noudatetaan ja kunnioitetaan immateriaalioikeuksia, yksityisyyden suojaan liittyviä oikeuksia, eettisiä oikeuksia ja tietojen omistajan oikeuksia sekä salassapitovelvollisuutta ja luottamuksellisuutta koskevia vaatimuksia, siten kuin ne on määritelty työjärjestyksessä, sekä huolehditaan, että käyttäjät noudattavat käyttöoikeusehtoja sekä turvallisuusjärjestelyjä, jotka koskevat (bio)aineiden sisäistä varastointia ja käsittelyä ja EATRIS-infrastruktuuriin osallistuvien tutkimuslaitosten tietojen käsittelyä.
      3.   Kriteerit ja menettelyt, joiden perusteella myönnetään pääsy tai rajoitetaan pääsyä EATRIS ERIC -infrastruktuurin tietoihin ja välineisiin määritellään työjärjestyksessä ja niistä päättää hallintoneuvosto kansallisten johtajien komiteaa ja neuvoa-antavaa tiedekomiteaa kuultuaan.
      22 artikla
      Tieteelliset arviointiperiaatteet
      1.   EATRIS ERIC myöntää pääsyn translaatiotutkimusinfrastruktuuriinsa hankkeille, joilla on suurimmat mahdollisuudet vaikuttaa merkittävästi terveydenhuoltoon tai edistää merkittävästi translaatiotutkimusta eteenpäin vieviä välineitä ja teknologioita.
      2.   EATRIS ERICin infrastruktuuriin pääsyä pyytävien hankkeiden tieteellisessä arviointimenettelyssä otetaan huomioon tieteelliset ansiot, täyttymätön lääketieteellinen tarve, tukikelpoisuus ja translationaalinen potentiaali, ja se perustuu avoimuuden, tasapuolisuuden ja puolueettomuuden periaatteisiin. Hallintoneuvosto hyväksyy arviointimenettelyn, joka vahvistetaan työjärjestyksessä.
      3.   EATRIS ERICin infrastruktuuriin kuuluvien hankkeiden tieteellisessä arvioinnissa otetaan huomioon tieteelliset ansiot, täyttymätön lääketieteellinen tarve ja translationaalinen potentiaali, ja se perustuu avoimuuden, tasapuolisuuden ja puolueettomuuden periaatteisiin. Hallintoneuvosto täsmentää arviointimenettelyn, joka vahvistetaan työjärjestyksessä.
      23 artikla
      Tiedonlevitysperiaatteet
      1.   EATRIS ERIC toteuttaa kaikki tarvittavat toimenpiteet infrastruktuurin ja sen käytön edistämiseksi tutkimuksessa ja koulutuksessa.
      2.   EATRIS ERIC edistää kansallisista ja kansainvälisistä tutkimustoimista saatujen tulosten levittämistä ja jakamista.
      3.   Rajoittamatta mahdollisia immateriaalioikeuksia EATRIS ERIC pyytää käyttäjiään saattamaan tutkimustuloksensa saataville julkisesti ja EATRIS ERICin kautta.
      4.   Tulosten levittämisperiaatteissa yksilöidään erilaiset kohderyhmät, ja EATRIS ERIC käyttää kohdeyleisöjen saavuttamiseen erilaisia kanavia, kuten verkkoportaaleja, uutiskirjeitä, työryhmiä, konferensseja, lehtiartikkeleita ja sanomalehtiä.
      24 artikla
      Työhönottopolitiikka
      EATRIS ERIC pyrkii valitsemaan parhaan ehdokkaan syrjimättömällä tavalla henkilön taustasta, kansallisuudesta, uskonnosta tai sukupuolesta riippumatta, ottaen huomioon jäsenten suorittamat maksut.
      25 artikla
      Hankintamenettelyt
      1.   EATRIS ERIC kohtelee hankintamenettelyihin osallistuvia ehdokkaita ja tarjoajia yhdenvertaisesti ja syrjimättömästi riippumatta siitä, onko niiden kotipaikka Euroopan unionissa. EATRIS ERICin hankinnoissa noudatetaan avoimuuden, syrjimättömyyden ja kilpailun periaatteita. Hallintoneuvosto vahvistaa työjärjestyksen, jossa annetaan yksityiskohtaiset säännöt hankintamenettelyistä ja -perusteista.
      2.   Johtokunta vastaa kaikista EATRIS ERICin hankinnoista. Kaikki tarjouspyynnöt julkaistaan EATRIS ERICin internetsivustolla ja jäsenten ja tarkkailijoiden alueilla. Jos hankintamäärä ylittää 200 000 euroa, EATRIS ERIC noudattaa julkisia rakennusurakoita sekä julkisia tavara- ja palveluhankintoja koskevien sopimusten tekomenettelyjen yhteensovittamisesta 31 päivänä maaliskuuta 2004 annetussa Euroopan parlamentin ja neuvoston direktiivissä 2004/18/EY (1) säädettyjä periaatteita. Tarjouskilpailun ratkaisemista koskeva päätös ja kattavat perustelut julkaistaan.
      26 artikla
      Verovapautus
      1.   Neuvoston direktiivin 2006/112/EY (2) 143 artiklan 1 kohdan g alakohtaan ja 151 artiklan 1 kohdan b alakohtaan perustuvat ja neuvoston täytäntöönpanoasetuksen (EU) N:o 282/2011 (3) 50 ja 51 artiklan mukaiset verovapautukset rajoitetaan arvonlisäveroon sellaisten hyödykkeiden ja palvelujen osalta, jotka on tarkoitettu EATRIS ERICin viralliseen käyttöön, joiden arvo on yli 250 euroa ja jotka EATRIS ERIC maksaa ja hankkii kokonaan. Näitä vapautuksia ei sovelleta yksittäisten jäsenten hankintoihin. Muita rajoituksia ei sovelleta, sanotun kuitenkaan rajoittamatta 2 ja 3 kohdan soveltamista.
      2.   Verovapautuksia sovelletaan muuhun kuin taloudelliseen toimintaan, ei taloudelliseen toimintaan.
      3.   Verovapautuksia sovelletaan EATRIS ERICin pääasiallisten tehtäviensä mukaisesti suorittamaan tieteelliseen, tekniseen ja hallinnolliseen toimintaan tarkoitettuihin tavaroihin ja palveluihin. Niihin sisältyvät myös kustannukset, jotka aiheutuvat konferensseista, ryhmätyötapaamisista ja kokouksista, jotka liittyvät suoraan EATRIS ERICin viralliseen toimintaan. Verovapautukset eivät kuitenkaan koske matka- ja majoituskustannuksia.
      27 artikla
      Tietopolitiikka
      Johtokunta toimittaa hallintoneuvoston hyväksyttäväksi tietopolitiikkaa koskevan työjärjestyksen, jota sovelletaan EATRIS ERICin infrastruktuurin käyttäjiin, kansallisiin keskuksiin ja kolmansiin osapuoliin, kuten korkeakouluihin, tutkimuslaitoksiin ja yrityksiin, ottaen huomioon voimassa olevat lisenssit.
      VIII   LUKU
      
         TOIMIAIKA, PURKAMINEN, RIITOJEN RATKAISU, PERUSTAMISMÄÄRÄYKSET
      
      28 artikla
      Kesto
      EATRIS ERIC on perustettu toistaiseksi.
      29 artikla
      Purkaminen
      1.   EATRIS ERICin purkamista koskevan päätöksen tekee hallintoneuvosto.
      2.   Euroopan komissiolle on ilmoitettava kymmenen vuorokauden kuluessa EATRIS ERICin purkamista koskevasta päätöksestä.
      3.   EATRIS ERICin velkojen maksamisen jälkeen jäljellä olevat varat jaetaan jäsenten kesken suhteessa niiden EATRIS ERICiin suorittamiin yhteenlaskettuihin vuotuisiin osuuksiin.
      4.   Euroopan komissiolle on ilmoitettava kymmenen vuorokauden kuluessa EATRIS ERICin purkamisen loppuunsaattamisesta.
      30 artikla
      Kieli ja perussäännön saatavuus
      1.   EATRIS ERICin perussääntö on pidettävä ajan tasalla ja asetettava julkisesti saataville EATRIS ERICin verkkosivustolla ja sen sääntömääräisessä kotipaikassa.
      2.   Kaikki tämän perussäännön toisinnot, jotka on laadittu lisäyksessä 1 lueteltujen jäsenten virallisilla kielillä, ovat todistusvoimaisia. Kaikki tämän perussäännön toisinnot, jotka on laadittu muiden kuin lisäyksessä 1 lueteltujen jäsenvaltioiden virallisilla kielillä, ovat myös todistusvoimaisia. Mikään kielitoisinnoista ei ole etusijalla.
      3.   Jos kielitoisintoja ei julkaista Euroopan unionin virallisessa lehdessä, kun on kyse sellaisista tämän perussäännön muutoksista, jotka eivät edellytä komission päätöstä, ne toimittaa EATRIS ERICin koordinointi- ja tukitoimisto.
      31 artikla
      Perustamismääräykset
      1.   Isäntämaa kutsuu hallintoneuvoston perustamiskokouksen koolle mahdollisimman pian ja viimeistään 45 vuorokauden kuluessa siitä kun EATRIS ERICin perustamista koskeva Euroopan komission päätös tuli voimaan. Hallintoneuvosto ei tee päätöksiä ennen kuin EATRIS ERICiin on liittynyt vähintään viisi jäsentä, sanotun kuitenkaan rajoittamatta 2 kohdan soveltamista.
      2.   Isäntämaa ilmoittaa perustajajäsenille mahdollisista kiireellisistä oikeustoimista, jotka on toteutettava EATRIS ERICin puolesta ennen perustamiskokouksen pitämistä. Jos perustajajäsen ei esitä vastalausetta viiden työpäivän kuluessa ilmoituksen saamisesta, isäntämaan asianmukaisesti valtuuttama henkilö toteuttaa oikeustoimet.
      3.   EATRIS ERICin perustamisesta alkaen sen elinten on toimittava EATRISin väliaikaisen hallintoneuvoston EATRISin siirtymävaiheen aikana hyväksymän ohjesäännön ja työjärjestyksen mukaisesti.
      
         (1)  EUVL L 134, 30.4.2004, s. 114.
      
         (2)  EUVL L 347, 11.12.2006, s. 1.
      
         (3)  EUVL L 77, 23.3.2011, s. 1.
      
         Lisäys 1
         
            Luettelo jäsenistä, tarkkailijoista ja niitä edustavista tahoista
         
         
                     Jäsenet
                  
                  
                     Edustava taho
                  
               
                     Tanskan kuningaskunta
                  
                  
                     Tanskan tiede-, teknologia- ja innovointivirasto (DASTI)
                  
               
                     Italian tasavalta
                  
                  
                     Istituto Superiore di Sanità (ISS)
                  
               
                     Alankomaiden kuningaskunta
                  
                  
                     ZonMw
                  
               
                     Tšekin tasavalta
                  
                  
                     Opetus-, nuoriso- ja urheiluministeriö (MEYS)
                  
               
                     Viron tasavalta
                  
                  
                     Viron tasavallan opetus- ja tutkimusministeriö (MER EE)
                  
               
                     Suomen tasavalta
                  
                  
                     Opetus- ja kulttuuriministeriö (OKM)
                  
               
            
         
                     Tarkkailijat
                  
                  
                     Edustava taho
                  
               
                     Ranskan tasavalta
                  
                  
                     Commissariat à l’Energie Atomique et aux Energies Alternatives (CEA)
                  
               
                     Espanjan kuningaskunta
                  
                  
                     Instituto de Salud ”Carlos III” (ISCIII)
                  
               
      
         Lisäys 2
         
            Vuotuinen rahoitusosuus
         
         
            Taloudelliset sitoumukset viiden ensimmäisen vuoden aikana
         
         Rahoitussitoumuksia koskevat periaatteet ovat EATRIS ERICin perustamisen jälkeisen ensimmäisen viisivuotiskauden ajan seuraavat:
         
                     a)
                  
                  
                     perustajajäsenien alustava sitoumus tehdään viideksi vuodeksi (ei alustavaa sitoumusta tarkkailijoiden osalta);
                  
               
                     b)
                  
                  
                     perustajajäsenet voivat tehdä sitoumuksen alle viideksi vuodeksi sillä edellytyksellä, että vuotuista rahoitusosuutta korotetaan 25 prosenttia; ylimääräinen osuus maksetaan takaisin, jos jäsenen sitoumus kestää viisi vuotta;
                  
               
                     c)
                  
                  
                     EATRIS ERICin ensimmäistä vuotta koskeva alustava rahoitusosuus perustuu sovittuun viiden vuoden talousarvioon, lukuun ottamatta mahdollisia epävarmoja tulolähteitä (esim. käyttäjämaksuista saatava tulot), ja edellyttäen, että perustajajäseniä on vähintään viisi;
                  
               
                     d)
                  
                  
                     Alankomaat maksaa ylimääräisen isäntämaan osuuden, joka on 500 000 euroa vuosina 2013, 2014 ja 2015. Vuoden 2015 jälkeen Alankomaat maksaa ylimääräisen isäntämaan osuuden, joka on 50 000 euroa;
                  
               
                     e)
                  
                  
                     viisivuotisen sitoumuksen tehnyt perustajajäsen maksaa enintään 140 000 euroa vuodessa (enimmäismäärä);
                  
               
                     f)
                  
                  
                     pienin jäsenmaksu on vähintään 50 000 euroa vuodessa riippumatta jäsenten määrästä ja EATRIS ERICin mahdollisista tuotoista (vähimmäismäärä);
                  
               
                     g)
                  
                  
                     EATRIS ERICiin toisena vuonna suoritettava rahoitusosuus perustuu sovittuun viiden vuoden talousarvioon vähennettynä EATRIS ERICin ensimmäisen vuoden nettotuotoilla. EATRIS ERICiin kolmantena vuonna suoritettava rahoitusosuus perustuu sovittuun viiden vuoden talousarvioon vähennettynä EATRIS ERICin toisen vuoden nettotuotoilla jne.;
                  
               
                     h)
                  
                  
                     uuden jäsenen rahoitusosuus alkaa tasolta, jonka se olisi maksanut perustajajäsenenä EATRIS ERICin ensimmäisenä vuonna korotettuna 25 prosentilla. Ensimmäisen liittymistä seuranneen vuoden jälkeen se maksaa EATRIS ERICille vahvistetun toisen vuoden rahoitusosuuden lisättynä 25 prosentilla jne. Jos jäsenyys kestää viisi vuotta, ylimääräinen osuus palautetaan;
                  
               
                     i)
                  
                  
                     perustajatarkkailijat, joiden laitokset eivät osallistu kaikkiin EATRISin toimintoihin eivätkä tarjoa palveluja, maksavat 25 prosenttia siitä vuotuisesta rahoitusosuudesta, jonka ne olisivat maksaneet perustajajäseninä; perustajatarkkailija, jonka laitokset osallistuvat kaikkiin EATRISin toimintoihin ja tarjoavat palveluja, maksaa saman vuotuisen rahoitusosuuden kuin perustajajäsen;
                  
               
                     j)
                  
                  
                     perustajatarkkailijan, joka maksaa 25 prosenttia vuotuisesta rahoitusosuudesta ja joka liittyy jäseneksi, rahoitusosuus alkaa samalta tasolta, jonka se olisi maksanut perustajajäsenenä EATRIS ERICin ensimmäisenä vuonna. Ensimmäisen liittymistä seuranneen vuoden jälkeen se maksaa EATRIS ERICille vahvistetun toisen vuoden rahoitusosuuden jne. Jos jäsenyys kestää viisivuotiskauden, tarkkailijan rahoitusosuus palautetaan;
                  
               
                     k)
                  
                  
                     uuden tarkkailijan rahoitusosuus on aluksi 25 prosenttia siitä, mitä se olisi maksanut perustajajäsenenä EATRIS ERICin ensimmäisenä vuonna. Toisena vuonna liittymisen jälkeen se maksaa 25 prosenttia siitä, mitä se olisi maksanut EATRIS ERICin toisena vuonna jne.;
                  
               
                     l)
                  
                  
                     jos uudesta tarkkailijasta tulee jäsen, se maksaa rahoitusosuuden, jonka se olisi maksanut perustajajäsenenä EATRIS ERICin ensimmäisenä vuonna; ensimmäisen liittymisvuoden jälkeen se maksaa EATRIS ERICille vahvistetun toisen vuoden rahoitusosuuden jne.; jos jäsenyys kestää viisi vuotta, tarkkailijan rahoitusosuus palautetaan;
                  
               
                     m)
                  
                  
                     jos EATRIS ERICiin liittyy uusia jäseniä tai tarkkailijoita tai jos tarkkailijasta tulee jäsen, kyseisen vuoden rahoitusosuus lasketaan uudelleen kaikkien jäsenien ja tarkkailijoiden osalta;
                  
               
                     n)
                  
                  
                     kaikissa a–m kohdassa mainituissa tapauksissa 25 prosentin ylimääräinen rahoitusosuus pidetään varauksessa.